
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	16 martie 2011

	Nr.
	27/757


R A P O R T

asupra propunerii legislative privind acordarea tichetelor pentru 

cultură şi sport

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 704 din 22 noiembrie 2010, cu dezbaterea pe fond, în procedură obişnuită, a propunerii legislative privind acordarea tichetelor pentru cultură şi sport.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.742/14.06.2010)

· avizul negativ al Consiliului Economic şi Social (nr.693/29.03.2010)

· avizul negativ al Comisiei pentru buget, finanţe şi bănci (nr.22/622/23.02.2011).
· avizul negativ al Comisiei juridice, de disciplină şi imunităţi (nr.31/1073/24.11.2010).
· avizul favorabil al Comisiei pentru învăţământ, ştiinţă, tineret şi sport (nr.29/297/02.02.2011).
· avizul favorabil, cu amendamente, al Comisiei pentru cultură, arte, mijloace de informare în masă (nr.30/562/09.02.2011).
· punctul de vedere negativ al Guvernului (nr.2034/09.08.2010).

Propunerea legislativă are ca obiect de reglementare acordarea unor tichete pentru cultură şi sport. Potrivit proiectului de act normativ, angajatorii care încadrează personal prin încheierea unui contract individual de muncă pot acorda, în condiţiile legii, bonuri de valoare, denumite tichete pentru cultură şi sport. Se preconizează că iniţiativă va avea ca efect recuperarea capacităţii de muncă a salariatului, creşterea productivităţii muncii acestuia şi generarea de stabilitate şi eficienţă mărită la nivelul sectorului privat.
Comisia propune Plenului Camerei Deputaţilor respingerea iniţiativei legislative din următoarele considerente:
- generează cheltuieli suplimentare la bugetul de stat şi la bugetele  locale care, în această conjunctură economică, nu pot fi suportate;

- deductibilitatea la calculul impozitului pe venit a tichetelor nu poate  fi susţinută, întrucât sediul materiei privind impunerea veniturilor realizate de persoanele fizice este Legea nr.571/2003 privind Codul fiscal, cu modificările şi completările ulterioare.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 9 martie 2011 au participat, în conformitate cu prevederile art.55 din Regulamentul Camerei Deputaţilor:

· d-na Irina Cajal - Subsecretar de Stat, Ministerul Culturii şi Patrimoniului Naţional

· d-na Gheorghiţa Toma – director, Ministerul Finanţelor Publice.

La lucrările comisiei au fost prezenţi 26 deputaţi din totalul de 27 membri ai comisiei.

Raportul comisiei, de respingere, a fost adoptat cu majoritate de voturi (7 voturi împotrivă).

Propunerea legislativă a fost respinsă de Senat în şedinţa din 27 septembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,

Expert parlamentar Decebal STĂNESCU

